CELEX: 62019TN0513
Language: el
Date: 2019-07-17 00:00:00
Title: Υπόθεση T-513/19: Προσφυγή της 17ης Ιουλίου 2019 — Lux κατά Επιτροπής

16.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/42
            
         
      Προσφυγή της 17ης Ιουλίου 2019 — Lux κατά Επιτροπής
      (Υπόθεση T-513/19)
      (2019/C 312/34)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Catherine Lux (Στρασβούργο, Γαλλία) (εκπρόσωπος: N. de Montigny, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του Γραφείου Διαχείρισης και Εκκαθάρισης των Ατομικών Δικαιωμάτων 4 (PMO.4), της 21ης Σεπτεμβρίου 2018, να θεωρήσει τη μεταφορά της σύμβασης της προσφεύγουσας από την Ευρωπαϊκή Αρχή για την Ασφάλεια των Τροφίμων (EFSA) στον Ευρωπαϊκό Οργανισμό Ασφάλειας της Αεροπορίας (EASA) νέα σύμβαση απασχόλησης και να μην εφαρμόσει επ’ αυτής τα μεταβατικά μέτρα που προβλέπονται στα άρθρα 21 και 22 του παραρτήματος XIII του ΚΥΚ·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση των άρθρων 21 και 22 του παραρτήματος XIII του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης, καθόσον η Επιτροπή ερμήνευσε εσφαλμένως την έννοια της ανάληψης υπηρεσίας.
               
            
                  2.
               
               
                  Με τον δεύτερο λόγο προβάλλεται παράβαση των άρθρων 10 και 12 των γενικών διατάξεων εφαρμογής, δεδομένου ότι οι εν λόγω διατάξεις θεσπίστηκαν για να ενθαρρύνουν τη διυπηρεσιακή κινητικότητα και επιβεβαιώνουν τη δυνατότητα ευρωπαϊκής επαγγελματικής σταδιοδρομίας εντός των υπηρεσιών της Ένωσης.
               
            
                  3.
               
               
                  Με τον τρίτο λόγο προβάλλεται παραβίαση της αρχής της ασφάλειας δικαίου και της αρχής της μη αναδρομικότητας. Η προσφεύγουσα ισχυρίζεται συναφώς ότι η απόφασή της να συνεχίσει να ασκεί τα καθήκοντά της στον EASA το 2017 στηρίχθηκε στην επιβεβαίωση από την υπηρεσία ανθρώπινου δυναμικού του EASA ότι η εν λόγω συνέχιση της διασφάλιζε επίσης τη συνέχιση της ισχύος των όρων που αφορούσαν τα κτηθέντα στο πλαίσιο της EFSA συνταξιοδοτικά δικαιώματά της.
               
            
                  4.
               
               
                  Με τον τέταρτο λόγο προβάλλεται παραβίαση της αρχής της συνέχειας της επαγγελματικής σταδιοδρομίας και της απασχόλησης των εκτάκτων υπαλλήλων. Η προσφεύγουσα υποστηρίζει ότι η Επιτροπή δεν μπορεί να μην εφαρμόσει τα άρθρα 10 και 12 των γενικών διατάξεων εφαρμογής εφόσον η ίδια θέσπισε την αρχή της συνέχειας της απασχόλησης και της απασχόλησης υπό το ίδιο καθεστώς ενός εκτάκτου υπαλλήλου εντός των υπηρεσιών της Ένωσης.
               
            
                  5.
               
               
                  Με τον πέμπτο λόγο προβάλλεται παραβίαση της αρχής της ίσης μεταχείρισης. Η προσφεύγουσα υποστηρίζει συναφώς ότι κανένας λόγος δεν μπορεί να δικαιολογήσει διαφορετική μεταχείριση τακτικού και εκτάκτου υπαλλήλου ως προς τα συνταξιοδοτικά δικαιώματα στο πλαίσιο της Ένωσης.